**ওয়াজির মোহাম্মদ** (উর্দু: وزیر محمد‎‎; জন্ম: ২২ ডিসেম্বর, ১৯২৯) তৎকালীন ব্রিটিশ ভারতের জুনাগড় এলাকায় জন্মগ্রহণকারী সাবেক পাকিস্তানি আন্তর্জাতিক ক্রিকেটার। পাকিস্তান ক্রিকেট দলের অন্যতম সদস্য ছিলেন তিনি। ১৯৫২ থেকে ১৯৫৯ সময়কালে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর পাকিস্তানি ক্রিকেটে বাহাওয়ালপুর ও করাচি দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, ডানহাতে বোলিংয়ে পারদর্শী ছিলেন তিনি।

প্রথম-শ্রেণীর ক্রিকেট
---------------------

১৯৪৯-৫০ মৌসুম থেকে ১৯৬৩-৬৪ মৌসুম পর্যন্ত ওয়াজির মোহাম্মদের প্রথম-শ্রেণীর খেলোয়াড়ী জীবন চলমান ছিল। শক্ত প্রতিরক্ষাব্যূহ গড়ে দৃঢ় প্রতিজ্ঞাবদ্ধ মাঝারিসারির ব্যাটসম্যান হিসেবে মাঠে নামতেন।

১৯৫০ থেকে ১৯৬৪ সাল পর্যন্ত ওয়াজির মোহাম্মদের প্রথম-শ্রেণীর খেলোয়াড়ী জীবনের স্থিতিকাল ছিল। ১৯৬৩-৬৪ মৌসুমের কায়েদ-ই-আজম ট্রফি প্রতিযোগিতার চূড়ান্ত খেলায় করাচি হোয়াইটসের অধিনায়কত্ব করেন ও দলকে স্বল্প ব্যবধানে জয়লাভে ভূমিকা রাখেন।

১৯৬৩ সালে পাকিস্তান ঈগলেটসের অধিনায়কের দায়িত্বে থেকে ইংল্যান্ড গমন করেন। এ সফরের ১৮ জন খেলোয়াড়ের ১৪ জনই পরবর্তীতে টেস্ট ক্রিকেটার হয়েছিলেন। এছাড়াও, চারজন টেস্ট অধিনায়কের মর্যাদাপ্রাপ্ত হয়েছিলেন।

আন্তর্জাতিক ক্রিকেট
-------------------

সমগ্র খেলোয়াড়ী জীবনে বিশটি টেস্টে অংশগ্রহণ করেছেন ওয়াজির মোহাম্মদ। ১৩ নভেম্বর, ১৯৫২ তারিখে মুম্বইয়ে স্বাগতিক ভারত দলের বিপক্ষে টেস্ট ক্রিকেটে অভিষেক ঘটে তার। ১৩ নভেম্বর, ১৯৫৯ তারিখে ঢাকায় সফরকারী অস্ট্রেলিয়া দলের বিপক্ষে সর্বশেষ টেস্টে অংশ নেন তিনি।

১৯৫৪ সালে ইংল্যান্ড গমন করেন। ১২ আগস্ট লন্ডনের ওভালে সিরিজের চতুর্থ টেস্টে অপরাজিত ৪২ রান তুলে দলের শীর্ষ রান সংগ্রাহকে পরিণত হন। ঐ খেলায় পাকিস্তান দল নাটকীয়ভাবে স্বাগতিকদেরকে ২৪ রানে পরাজিত করেছিল। টেস্টে ব্যক্তিগত সর্বোচ্চ রান তুলেন ১৮৯। ১৯৫৭-৫৮ মৌসুমে ওয়েস্ট ইন্ডিজ গমন করেন। পোর্ট অব স্পেনের কুইন্স পার্ক ওভালে সিরিজের পঞ্চম টেস্টে এ ইনিংসটি খেলেন। দীর্ঘ পৌনে সাত ঘণ্টা ক্রিজে আঁকড়ে পড়ে থাকেন ও পাকিস্তানের ইনিংস ব্যবধানের বিজয়ে ভিত্তি গড়েন।

ব্যক্তিগত জীবন
--------------

পেশাগত জীবনে ব্যাংকার ছিলেন। অধিকাংশ সময়ই পাকিস্তান ন্যাশনাল ব্যাংকে কর্মজীবন অতিবাহিত করেন। তার কনিষ্ঠ ভ্রাতৃত্রয় - হানিফ মোহাম্মদ, মুশতাক মোহাম্মদ ও সাদিক মোহাম্মদ পাকিস্তানের পক্ষে টেস্ট ক্রিকেটে অংশগ্রহণ করেছিলেন।

১ ফেব্রুয়ারি, ২০১৬ তারিখে ইসরার আলী’র মৃত্যুর ফলে তিনি পাকিস্তানের প্রবীনতম জীবিত টেস্ট ক্রিকেটারের মর্যাদাপ্রাপ্ত হন।

তথ্যসূত্র
---------

1. ↑  Christopher Martin-Jenkins, *The Complete Who's Who of Test Cricketers*, Rigby, Adelaide, 1983, p. 481.
2. ↑  "Karachi Blues v Karachi Whites 1963-64"। *CricketArchive*। সংগ্রহের তারিখ ১৩ জুলাই ২০১৯।
3. ↑  "4th Test, Pakistan tour of England at London, Aug 12-17 1954"। *Cricinfo*। সংগ্রহের তারিখ ১৩ জুলাই ২০১৯।
4. ↑  *Wisden* 1959, pp. 817–18.
5. ↑  Chaudhry, Ijaz (২ অক্টোবর ২০১০)। "I was known as Hanif's brother"। *The Cricket Monthly*। সংগ্রহের তারিখ ১৩ জুলাই ২০১৯।
6. ↑  "Wazir Mohammad"। *Cricinfo*। সংগ্রহের তারিখ ১৩ জুলাই ২০১৯।
7. ↑  List of oldest living Test players

আরও দেখুন
---------

* মুশতাক মোহাম্মদ
* ইমতিয়াজ আহমেদ
* বর্ষীয়ান ক্রিকেটারদের তালিকা
* পাকিস্তানি টেস্ট ক্রিকেটারদের তালিকা
* ১৯৫২-৫৩ পাকিস্তান ক্রিকেট দলের ভারত সফর
* আন্তর্জাতিক ক্রিকেটে অংশগ্রহণকারী পরিবারের তালিকা

বহিঃসংযোগ
---------

* ইএসপিএনক্রিকইনফোতে ওয়াজির মোহাম্মদ উইকিউপাত্তে এটি সম্পাদনা করুন (ইংরেজি)

* ক্রিকেটআর্কাইভে ওয়াজির মোহাম্মদ  উইকিউপাত্তে এটি সম্পাদনা করুন (সদস্যতা প্রয়োজনীয়) (ইংরেজি)